Na temelju članka 117. Zakona o socijalnoj skrbi („Narodne novine“, broj [157/13](https://www.zakon.hr/cms.htm?id=1675), [152/14](https://www.zakon.hr/cms.htm?id=1677), [99/15](https://www.zakon.hr/cms.htm?id=12780), [52/16](https://www.zakon.hr/cms.htm?id=16812), [16/17](https://www.zakon.hr/cms.htm?id=17761), [130/17](https://www.zakon.hr/cms.htm?id=26201), [98/19](https://www.zakon.hr/cms.htm?id=40781), [64/20](https://www.zakon.hr/cms.htm?id=44614), [138/20](https://www.zakon.hr/cms.htm?id=46540)) i članka 25. Statuta Općine Bukovlje („Službeni vjesnik Brodsko-posavske županije“ broj 3/18, 4/20 i 10/21), Općinsko vijeće Općine Bukovlje na svojoj 6. sjednici Općinskog vijeća održanoj 20. prosinca 2021. godine, donosi

**O D L U K U**

o ostvarivanju prava na novčanu pomoć za troškove ukopa

**Članak 1.**

 Odlukom o ostvarivanju prava na novčanu pomoć za troškove ukopa utvrđuju se opći uvjeti, postupak i kriteriji jednokratne dodjele novčane pomoći za troškove ukopa.

**Članak 2.**

Pravo na jednokratnu novčanu pomoć za troškove ukopa pokojnika ostvaruje uža obitelj tj. korisnik grobnog mjesta ako je pokojnik u trenutku smrti imao prebivalište na području Općine Bukovlje.

 Pravo se ostvaruje podnošenjem pismenog zahtjeva u roku od 60 dana od dana ukopa.

**Članak 3.**

Sredstva za isplatu novčane pomoći osiguravaju se u Proračunu Općine Bukovlje kroz „Program aktivnosti u programu javnih potreba i programu školstva za koje se sredstva izdvajaju iz proračuna Općine Bukovlje“ i to u iznosu od **1.300,00 kuna** po umrloj osobi.

**Članak 4.**

Zahtjev se podnosi Jedinstvenom upravnom odjelu Općine Bukovlje na propisanom obrascu koji se može preuzeti u prostorijama Općine Bukovlje (Josipa Kozarca 20, Bukovlje) ili na web stranici Općine Bukovlje: [www.bukovlje.hr](http://www.bukovlje.hr).

1. Uz Zahtjev za ostvarivanje prava obvezno je priložiti slijedeću dokumentaciju:
2. Preslik osobne iskaznice pokojnika
3. Smrtni list
4. Preslik osobne iskaznice podnositelja
5. Preslik kartice tekućeg ili žiro računa podnositelja zahtjeva

**Članak 5.**

Isplata novčane pomoći izvršit će se na tekući račun ili žiro račun u roku od 30 dana od dana podnošenja zahtjeva.

**Članak 6.**

 Novčanu pomoć neće moći koristiti obitelj, tj. korisnik grobnog mjesta koji nema podmirene financijske obveze prema Općini Bukovlje.

**Članak 7.**

Stupanjem na snagu ove Odluke prestaje vrijediti Odluka o ostvarivanju prava na novčanu pomoć za troškove ukopa („Službeni vjesnik Brodsko-posavske županije“ broj 1/2019).

**Članak 8.**

 Ova Odluka stupa na snagu danom donošenja, a primjenjivati će se od 1. siječnja 2022. godine, i bit će objavljena u «Službenom vjesniku Brodsko-posavske županije».

OPĆINSKO VIJEĆE OPĆINE BUKOVLJE

KLASA:400-01/21-01/97

URBROJ:2178/25-02-21-1

Bukovlje, 20. prosinca 2021. godine

 PREDSJEDNIK OPĆINSKOG VIJEĆA

 Danijel Kovačević, inž.građ.